
DĖL NUOMONĖS PATEIKIMO

Lietuvos Respublikos vidaus reikalų ministerija, susipažinusi su Lietuvos Respublikos Seimo Peticijų komisijos 2026 m. liepos 8 d. raštu Nr. S-2026-3025 „Dėl nuomonės pateikimo“ persiųstu Gintaro Barvydžio kreipimusi (toliau – Kreipimasis) ir pareiškėjo situacija, pagal kompetenciją teikia šią nuomonę dėl Kreipimesi pateikto pasiūlymo.
Kreipimesi pareiškėjas nurodo, kad yra vidaus tarnybos sistemos pareigūnas, kuris buvo nuteistas už tyčinį nusikaltimą, įvykusį ne tarnybos metu ir nesusijusį su tarnyba. Lietuvos Respublikos vidaus tarnybos statuto (toliau – Statutas) 8 straipsnio 2 dalies 2 punkte nustatyta, kad pareigūnas nelaikomas nepriekaištingos reputacijos, jeigu jis pripažintas kaltu dėl nusikalstamos veikos (išskyrus šios dalies 1 punkte nurodytas nusikalstamas veikas) padarymo ir nuo teismo nuosprendžio įsiteisėjimo dienos nėra praėję 5 metai arba nėra atlikęs bausmės arba baudžiamojo poveikio priemonės, arba turi teistumą. Po maždaug 6 metų pareigūnas grįžo į tarnybą, nes atitiko nepriekaištingos reputacijos reikalavimus, ir šiuo metu tarnauja pareigūnu vidaus reikalų ministro valdymo srities statutinėje įstaigoje. Tačiau šis pareigūnas baigęs tarnybą negalės gauti pareigūnų ir karių valstybinės pensijos, nes pagal Lietuvos Respublikos pareigūnų ir karių valstybinių pensijų įstatymo (toliau – Pensijų įstatymas) 13 straipsnio 3 dalį nuteistiems už tyčinių nusikaltimų padarymą asmenims pareigūnų ir karių valstybinė pensija neskiriama, nors tarnauti pareigūnu toks asmuo gali.
Kreipimesi Pareiškėjas siūlo pakeisti Pensijų įstatymo 13 straipsnio 3 dalį taip, kad teisė į pareigūnų ir karių valstybinę pensiją už tarnybą priklausytų nuo: 1) asmens kaltės formos (tyčinis ar neatsargus nusikaltimas); 2) nusikaltimo sunkumo (nesunkus, apysunkis, sunkus, labai sunkus – Baudžiamojo kodekso 11 str. prasme); 3) nusikaltimo objekto ir pobūdžio (visų pirma, ar nusikaltimu kėsintasi į valstybės tarnybą ir viešuosius interesus); 4) suderinant šį reguliavimą su galiojančiais nepriekaištingos reputacijos reikalavimais, įtvirtintais Statuto 8 straipsnio 2 dalyje ir analogiškose kitų statutinę tarnybą, kitų tarnybų pareigūnų ir karių tarnybą reglamentuojančių įstatymų nuostatose.
Įvertinę Peticijoje aprašytą pareiškėjo situaciją ir teikiamą pasiūlymą informuojame, kad, Vidaus reikalų ministerija laikosi tos pačios nuomonės, kuri buvo išreikšta Vidaus reikalų ministerijos 2026 m. balandžio 21 d. rašte Nr. 1D-1541 „Dėl Pareigūnų ir karių valstybinių pensijų įstatymo pakeitimo“ (raštas pateiktas kartu su Pareiškėjo Kreipimusi).
Vidaus reikalų ministerija dar vertindama 2023 m. parengtą Lietuvos Respublikos valstybinių pensijų, sportininkų rentų ir kompensacinių išmokų įstatymo projektą buvo teikusi pastabą dėl nurodyto įstatymo projekto ir Statuto nuostatų nesuderinamumo šiuo aspektu. Vidaus reikalų ministerijos 2024-02-14 raštu Nr. 1D-767 (10 pastaba) buvo pateikta  nuomonė, kad teisė gauti pareigūnų ir karių valstybinę pensiją už tarnybą nepriklausytų nuo to, ar pareigūno nusikalstama veika padaryta tarnybos, ar ne tarnybos metu, bet priklausytų nuo nusikaltimą padariusio asmens kaltės (tyčinis ar neatsargus nusikaltimas), nuo nusikaltimo sunkumo ir objekto bei pobūdžio, ir įvertinus galiojančiuose įstatymuose nustatytus pareigūnų ir karių nepriekaištingos reputacijos reikalavimus.
Taip pat informuojame, kad Lietuvos Respublikos socialinės apsaugos ir darbo ministerija, būdama atsakinga už valstybinių pensijų politikos formaciją, kartu su kitomis suinteresuotomis institucijomis jau pradėjo diskusijas dėl galimų valstybinių pensijų teisinio reguliavimo tobulinimo krypčių ir reikalingų Pensijų įstatymo pakeitimų. Kreipimesi nurodytą problemą tikslinga spręsti tobulinant Pensijų įstatymą kartu su kitais numatomais pakeitimais.



Vidaus reikalų ministras				                Martynas Katelynas

